Document ID: 32008D0988

KOMISIJAS LĒMUMS
(2008. gada 17. decembris),
ar ko groza Lēmumu 2008/185/EK attiecībā uz Nīderlandes iekļaušanu to dalībvalstu sarakstā, kuras nav skārusi Aujeski slimība, un Ungārijas iekļaušanu to dalībvalstu sarakstā, kur minētajai slimībai ir apstiprināta valsts kontroles programma
(izziņots ar dokumenta numuru K(2008) 8325)
(Dokuments attiecas uz EEZ)
(2008/988/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās 9. panta 2. punktu un 10. panta 2. punktu,
tā kā:
(1)
Direktīva 64/432/EEK paredz noteikumus, kas piemērojami liellopu un cūku tirdzniecībai Kopienā. Minētās direktīvas 9. pants nosaka kritērijus konkrētu lipīgo slimību, tostarp Aujeski slimības, obligāto valsts kontroles programmu apstiprināšanai. Turklāt minētās direktīvas 10. pants nosaka, ka apstiprinājumam par to, ka konkrētas lipīgas slimības, tostarp Aujeski slimība, nav skārušas dalībvalsti vai reģionu, nepieciešama dokumentācija.
(2)
Komisijas 2008. gada 21. februāra Lēmumā 2008/185/EK par papildu garantijām Kopienas iekšējā tirdzniecībā ar cūkām attiecībā uz Aujeski cūku slimību un kritērijiem, ar kuriem nodrošina informāciju par šo slimību (2), ir noteiktas papildu garantijas attiecībā uz cūku pārvietošanu starp dalībvalstīm. Šīs garantijas ir saistītas ar dalībvalstu klasificēšanu, vadoties pēc to statusa attiecībā uz slimību.
(3)
Lēmuma 2008/185/EK I pielikumā minētas dalībvalstis vai to reģioni, kas nav Aujeski slimības skarti un kur vakcinācija ir aizliegta. Minētā lēmuma II pielikumā minētas dalībvalstis vai to reģioni, kur ir apstiprinātas Aujeski slimības kontroles programmas.
(4)
Nīderlande un Ungārija Komisijai ir iesniegušas apstiprinošus dokumentus attiecībā uz Aujeski slimības statusu minētajās valstīs. Abās minētajās dalībvalstīs jau vairākus gadus ir īstenotas Aujeski slimības valsts kontroles programmas.
(5)
Komisija pārbaudīja abu minēto dalībvalstu iesniegto dokumentāciju un konstatēja, ka Nīderlandes iesniegtā dokumentācija ir saskaņā ar Direktīvas 64/432/EEK 10. panta 1. punktu. Tāpēc minētā dalībvalsts ir jāiekļauj Lēmuma 2008/185/EK I pielikuma sarakstā.
(6)
Komisija turklāt konstatēja, ka Ungārijas iesniegtā valsts kontroles programma atbilst Direktīvas 64/432/EEK 9. panta 1. punktā noteiktajiem kritērijiem. Tāpēc Ungārija ir jāiekļauj Lēmuma 2008/185/EK II pielikuma sarakstā.
(7)
Tādēļ attiecīgi jāgroza Lēmums 2008/185/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2008/185/EK I un II pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2008. gada 17. decembrī

Labels: 0
18
4
6